SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 315

**2022. gada 13. septembrī plkst. 10.00**

Daļēji attālināti videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Zenta Tretjaka**

**Atis Zakatistovs**

**uzaicinātās personas:**

* Nacionālās apvienības “Visu Latvijai!”–“Tēvzemei un Brīvībai/LNNK” frakcijas priekšsēdētāja vietnieks **Jānis Dombrava**; Ārlietu komisija priekšsēdētājs **Rihards Kols**
* Pilsonības un migrācijas lietu pārvaldes Migrācijas nodaļa vadītāja **Ilze Briede**
* Pilsonības un migrācijas lietu pārvaldes priekšniece **Maira Roze**
* Latvijas Republikas Tiesībsarga biroja Pilsonisko un politisko tiesību nodaļas
* vadītāja vietniece **Gundega Bruņeniece**
* Latvijas Zvērinātu notāru padomes rīkotājdirektors **Gatis Litvins**
* Eiropas Komisijas pārstāvniecības Latvijā Politikas nodaļas speciāliste **Ingrīda Labsvīra**
* Ārlietu ministrijas parlamentārā sekretāre **Zanda Kalniņa-Lukaševica**
* Ārlietu ministrijas Juridiskā departamenta direktore **Sanita Pēkale**
* Ārlietu ministrijas Konsulārā departamenta direktore **Agnese Saliņa**
* Finanšu izlūkošanas dienesta Stratēģiskās analīzes nodaļas vadītājs **Aleksejs Loskutovs**
* Finanšu izlūkošanas dienesta pārstāvis **Dainis Vēbers**
* Ārlietu ministrijas pārstāve **Annija Streile**
* Ārlietu ministrijas Konsulāri tiesisko jautājumu nodaļas padomniece – vadītāja **Kristīne Rogule**
* Ekonomikas ministra biroja vadītājs **Artūrs Butāns**
* Ekonomikas ministrijas Analītikas dienesta vadītāja **Dace Zīle**
* Ekonomikas ministrijas Mājokļu politikas departamenta direktora vietniece **Dace Vītola**
* Kultūras ministrijas Sabiedrības integrācijas departamenta sabiedrības integrācijas un pilsoniskās sabiedrības attīstības nodaļas vecākā referente **Ilona Jekele**
* Satversmes aizsardzības biroja pārstāvis
* Biedrības “Jaunie Latvieši” pārstāve, kustības "Krievu balss pret karu"aktīviste **Anna Gabuniya**

**citas personas:**

Saeimas Juridiskā biroja juridiskais padomnieks Jānis Priekulis

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa un B.Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Grozījumi Imigrācijas likumā (1592/Lp13) 1. lasījums.

2. Grozījumi Imigrācijas likumā (1600/Lp13) 1. lasījums.

4. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Grozījumi Imigrācijas likumā (1592/Lp13) 1. lasījums.

**J.Rancāns** dod vārdu likumprojekta autoriem – Saeimas deputātu grupas pārstāvim.

**J.Dombrava** informē par deputātu grupas izstrādātajiem grozījumiem likumprojektā – grozījumu mērķis saistīts ar nepieciešamību stiprināt valsts drošību un veicināt Krievijas Federācijas uzsāktā kara Ukrainā (kam atbalstu sniedz Baltkrievijas Republika) pārtraukšanu, kā arī starptautisko noziegumu un cilvēktiesību pārkāpumu pārtraukšanu.

Skaidro, ka nepieciešams ieviest sadalījumu starp nosacījumiem, kas attiecās uz Krievijas Federācijas pilsoņiem, un nosacījumiem, kas attiecās uz Baltkrievijas Republikas pilsoņiem attiecībā uz TUA piešķiršanu. Attiecībā uz Krievijas Federācijas pilsoņiem – ieviešam vēl stingrākas prasības, vēl vairāk sašaurinot to personu loku, kas vēlas saņemt vai atjaunot TUA (ģimenes apvienošana, patvēruma pieprasīšanas tiesības); attiecībā uz Baltkrievijas Republikas pilsoņiem – būtu paredzama virkne izņēmumu (izglītības ieguve, turpināt uzņēmējdarbību Latvijā).

Paredzēts reformēt PUA sistēmu, lai tās netiktu piešķirtas automātiski, tās būtu jāatjauno.

Visiem, kuriem piešķirtas PUA, būtu noteiktā termiņā (tiek piedāvāts 2023. gada 1. janvāris) jāiesniedz apliecinājums par valsts valodas apguvi atbilstoši Imigrācijas likuma normām.

Paredzēts, ka turpmāk jaunas PUA Krievijas Federācijas pilsoņiem netiek izsniegtas.

Tāpat paredzēts mainīt redakciju attiecībā uz to, cik ilgi Krievijas Federācijas pilsoņi nevarēs saņemt TUA (piedāvā termiņu noteikt uz nenoteiktu laiku, jo nav paredzams, kad beigsies karadarbība Ukrainā).

Lūdz atbalstīt likumprojektu un ierosina lemt par steidzamības piešķiršanu likumprojektam.

**R.Kols** papildina, ka pie kompetentajām iestādēm paredzēts iekļaut arī Finanšu izlūkošanas dienestu, kas vērtē dažādus darījumus, kas saistīti ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumu.

FID būs tiesības pieprasīt no TUA saņēmējiem pierādīt naudas izcelsmi veiktajiem darījumiem (ja nespēj pierādīt – ir anulējama TUA, kā arī iedarbojas citi normatīvie akti, un ir iespējama konkrētā īpašuma konfiskācija).

Izņēmuma gadījumi TUA un PUA gadījumos – turpmāk tieši attiecībā uz Krievijas Federācijas pilsoņiem lēmums īpašos vai neparedzētos gadījumos piešķirt PUA vai TUA būtu jāpieņem Ministru kabinetam pēc iekšlietu ministra ierosinājuma, kas atbilstu Latvijas interesēm.

Arī lūdz atbalstīt likumprojektu.

2. Grozījumi Imigrācijas likumā (1600/Lp13) 1. lasījums.

**J.Rancāns** dod vārdu likumprojekta autoriem – Iekšlietu ministrijas pārstāvim.

**V.Vītoliņš** informē par ministrijas izstrādātajiem grozījumiem – grozījumu mērķis saistīts ar nepieciešamību stiprināt valsts drošību un veicināt Krievijas Federācijas uzsāktā kara Ukrainā (kam atbalstu sniedz Baltkrievijas Republika) pārtraukšanu, kā arī starptautisko noziegumu un cilvēktiesību pārkāpumu pārtraukšanu.

**V.Vītoliņš** skaidro, ka Iekšlietu ministrijas izstrādātais likumprojekts paredz grozīt 24. pantu – izslēgt 8. punktu, paredzot, ka tie Latvijas Republikas nepilsoņi, kas ir atteikušies no šī statusa, un pieņēmuši citas valsts pilsonību, tāpat kā tie ārzemnieki, kas saņem PUA, ieceļojot no ārzemēm, kārto valsts valodas eksāmenu (procedūra būtu attiecināma uz visiem ārzemniekiem bez izņēmumiem). Attiecīgi automātiski ir slēdzama ārā 24. panta ceturtā daļa, kas paredz saistīto normu. Līdz ar to projektā ir paredzēts pārejas posms, paredzot, ka šī kārtība pēc savas būtības stātos spēkā 2023. gada 1. septembrī, ļaujot cilvēkiem pietiekamā līmenī paspēt apgūt valsts valodas zināšanas. Eksāmenu pieņemtu Valsts izglītības satura centrs, kā arī šim centram tiktu dota iespēja šo zināšanu līmeni pārbaudīt un attiecīgi izsniegt vai neizsniegt nepieciešamo dokumentu.

Tāpat paredzēts, ka personām, kas nebūtu nokārtojušas šo eksāmenu, PUA nevarētu izsniegt, bet varētu izsniegt TUA, rēķinoties ar to, ka personas, kas atteikušās no Latvijas Republikas nepilsoņa statusa, iespējams, nekad nav dzīvojušas savā etniskajā dzimtenē, un attiecīgi viņiem nav tur ne radinieku, ne dzīvesvietas.

Nākamais priekšlikums ir izslēgt pārejas noteikumu 54. punktā noteikto, ka joprojām būtu iespējams izsniegt pirmreizējo TUA. Ir jārēķinās ar spēkā esošajām direktīvām, kas Latvijas Republikai ir saistošas, līdz ar to pārejas noteikumi tiek papildināti ar jaunu punktu attiecībā uz tiem ārzemniekiem, kuri šeit uzturējušies ar TUA (studenti, praktikanti), pretējā gadījumā viņiem nevarēs izsniegt neko.

Priekšlikumi tapa, mēģinot sabalansēt dažādus viedokļus (arī veiktas diskusijas Saeimā).

Lūdz atbalstīt likumprojektu.

**J.Priekulis** skaidro par procedūru **–** norāda, ka tas ir deputātu politiskās izšķiršanās jautājums, kuru likumprojektu no šiem abiem virzīt, jeb vēlāk nodoto likumprojektu iekļaut iepriekš nodotajā, jeb noraidīt abus likumprojektus un izstrādāt alternatīvo komisijas likumprojektu.

Konceptuāli **–** nav juridisku iebildumu par prasību pastiprināšanu attiecībā pret Krievijas Federācijas un Baltkrievijas Republikas pilsoņiem. Protams, ja tālāk tiek virzīts deputātu sagatavotais likumprojekts, tad ir precizējamas lietas no juridiskās tehnikas puses, arī pilnveidojot normu skaidrību pārejas noteikumu sakarā.

Par FID kā kompetento valsts iestādi – tas būtu izvērtējams arī no Imigrācijas likuma sistēmas skatupunkta, jo kompetentai valsts iestādei Imigrācijas likumā ir piešķirta būtiska kompetence, uz kuras sniegtās informācijas pamata var tikt atteikta uzturēšanās atļauja, vīzas izsniegšana.

Šobrīd nav nolasāms, kādas sekas izriet no veiktās pārbaudes – tas ir apdomājams.

**A.Loskutovs** komentē, ka iebilst pret FID iekļaušanu kompetento valsts iestāžu uzskaitījumā.

*Notiek sēdes dalībnieku aktīva diskusija par izskatāmajiem jautājumiem.*

J.Rancāns aicina deputātus balsot par ideju, ka no abiem izskatāmajiem likumprojektiem veido alternatīvo komisijas likumprojektu.

*Notiek balsošana.*

*Par – 8 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, A.Zakatistovs); pret – nav; atturas – 2 (I.Klementjevs, Z.Tretjaka).*

**LĒMUMS:**

**-** atbalstīt alternatīvā komisijas likumprojekta “Grozījumi Imigrācijas likumā” izstrādi.

J.Rancāns aicina komisijas deputātus vienoties par alternatīvā komisijas likumprojekta izveidi, izlemjot konceptuālus jautājumus šajā sakarā, lai Saeimas Juridiskais birojs varētu formulēt likumprojekta redakciju.

1. Par FID kā kompetento valsts iestādi – ierosina iekļaut.

*Deputātiem nav iebildumu.*

2. Par atšķirīgu pieeju Krievijas Federācijas un Baltkrievijas Republikas pilsoņiem – ierosina tos nodalīt.

*Deputātiem nav iebildumu.*

**3.** Par lēmuma pieņēmēju izņēmuma gadījumos, ja ir vajadzība valsts interesēs izsniegt uzturēšanās atļauju – ierosina, ka lēmumu pieņem iekšlietu ministrs.

*Notiek balsošana.*

*Par – 9 (J.Rancāns, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, Z.Tretjaka, A.Zakatistovs); pret – 1 (E.Šnore); atturas – nav.*

**4.** Par Krievijas Federācijas pilsoņu PUA – ierosina atbalstīt stingrāko pieeju, kas paredzētu, ka gadījumā, ja tiek piešķirta Krievijas Federācijas pilsonība, tad PUA Latvijā nav iespējams saņemt.

*Notiek balsošana.*

*Par – 7 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, A.Zakatistovs); pret – 1 (I.Klementjevs); atturas – 2 (M.Šteins, Z.Tretjaka).*

**5.** Par to, vai tiek mainītas valsts valodas prasmes prasības no A2 līmeņa uz B1 līmeni, kā arī, vai šīs prasības tiek attiecinātas tikai uz Krievijas Federācijas pilsoņiem vai arī uz visiem ārzemniekiem – ierosina atbalstīt šo pieeju par B1 līmeni.

*Notiek balsošana.*

*Par – 3 (J.Rancāns, E.Šnore, A.Bašķis); pret – 1 (M.Šteins); atturas – 6 (R.Bergmanis, I.Klementjevs, A.Latkovskis, M.Možvillo, Z.Tretjaka, A.Zakatistovs).*

Tiek saglabāts A2 līmenis.

**6.** Par TUA normām – vai tās ir terminētas vai bez noteikta termiņa (uz nenoteiktu laiku) – ierosina termiņu nenoteikt.

*Notiek balsošana.*

*Par – 10 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, Z.Tretjaka, A.Zakatistovs); pret – nav; atturas – nav.*

**7.** Par pārejas periodu – 2023. gada 1. septembris – ierosina šo datumu, jo tas būtu pietiekams laiks valodas prasmes apgūšanai A2 līmenī un apliecinājuma iesniegšanai (ātrāk nebūtu samērīgi).

*Deputātiem nav iebildumu.*

**8.** Par ES direktīvām – šobrīd varētu pieņemt kā piedāvā deputātu izstrādātais likumprojekts, ņemot vērā īpašo sarežģīto situāciju.

*Notiek balsošana.*

*Par – 3 (J.Rancāns, E.Šnore, A.Bašķis); pret – 2 (M.Šteins, A.Zakatistovs); atturas – 5 (R.Bergmanis, I.Klementjevs, A.Latkovskis, M.Možvillo, Z.Tretjaka).*

*Stingrākais konceptuālais jautājums par to, ka arī nodarbinātie nevarētu prasīt izsniegt TUA Latvijas Republikā, nav atbalstīts.*

J.Rancāns pateicas uzaicinātajām personām par piedalīšanos komisijas sēdē, paziņo, ka rītdienas komisijas sēdē tiks izskatītas piedāvātās redakcijas izstrādātajam komisijas likumprojektam, un slēdz sēdi.

Sēde pabeigta plkst. 11.45.

Komisijas priekšsēdētājs J.Rancāns

Komisijas sekretārs A.Bašķis

Protokolēja E.Kalniņa